《玲珑四犯 寒砚》
清代·陈锐

鸲眼凹深，记淡墨题诗，花气熏昼。几日霜毫，吟案冷铺毡绣。

呵手坐费摩挲，祝片石、暖云生酒。甚泪蟾、铸就相思，空盼泮冰时候。

十年磨铁波纹皱。照方池、寸心灰勾。冬烘苦被儿童笑，短箧随人后。

谁拭半面冻尘，曾貌写漳台春瘦。且莫教焚却，乘醉也，一濡首。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。